માનસિંહ યાદ કરતો રહ્યોઃ રતની દસમી ભણેલી, એનો ભાઈ જીતો નિશાળમાં માસ્તરું કરે. એ હલકું વરણ એ હવે રહ્યુંં નથી, પહેલાં તો માનસિંહ સરપંચ હતો. જૂના જમીનદાર પણ ખરા, એટલે એ જ્યારે નિશાળમાં જતો ત્યારે માસ્તરોય છોકરાઓની સાથે ઊભા થઈ જતાં, પછી સરપંચની ખુરશી તો મહિલા અનામતમાં ખોવાઈ ને આ નિશાળમાં આ જીતો માસ્તર થઈને આવ્યો એટલે એ દમામ હવે રહ્યો ન હતો. જીતો માસ્તર એ નિશાળમાં પંદરમી ઑગસ્ટે ભાષણ કરતો કે માણસ એના સંસ્કારથી ઊંચો અને નીચો હોય છે, પણ જનમની જાતિથી નહીં…!